text: [{"text_idx": "#000004", "text": "olih: I Wayan Mardana Putra*"}, {"text_idx": "#000006", "text": "Bali kanikayang kawentuk madasar antuk upacara lan upakara, punika sane\u0301 ngawinang pulo Baline\u0301 ne\u0301nten prasida le\u0301mpas ring kawe\u0301ntenan upacara lan upakara. Upacara lan upakara punika malarapan antuk manah lascarya lan madasar antuk Tri Rna sane\u0301 kabakta wit embas ka Gumi Pertiwine\u0301 olih I Manusa."}, {"text_idx": "#000007", "text": "Ring Bali, sakancan upacara ne\u0301nten prasida kale\u0301mpasang taler saking seni lan budayanyane\u0301 sane\u0301 banget maurip utawi mataksu. Taksu ring sakancan pamineh Agama Hindu, taksu punika pinaka kawikanan ring sahaning angga, niskala miwah spiritual. Kaketus saking pamidarta PHDI, Taksu punika taler kapikayun mawit saking kruna \u201ccaksu\u201d ring basa Sansekerta sane\u0301 madue\u0301 artos penyingakan (Mardiwarsito, 1978:46). Ring wawidangan seni kruna mataksu punika madue\u0301 artos \u201cseniman\u201d utawi pragina, krya seni, utawi \u201cobje\u0301k seni\u201d sane\u0301 sampun sayuwakti pageh. Ring wawidangan masyarakat utawi para jana Bali, taksu punika madue\u0301 artos aran miwah genah pingit utawi palinggih sane\u0301 kaangge\u0301 sarana nunas panugrahan antuk kawikanan lan kawagedan ring sakancan nglaksanayang swadharma soang-soang."}, {"text_idx": "#000008", "text": "Taksu punika boya ja ngeninin seni kamanten nanging taksu punika pinaka atma utawi bayu pramana para jana Baline\u0301 ri kala jaga nglaksanayang swadharma, minakadi pakaryan dados budayawan, dokter, guru, politikus miwah sane lianan. Kacingak saking wawidangan seni, taksu punika sayuwakti macihna lan prasida kaarsayang antuk olih Sang sane\u0301 ngelarang.Taksu pinaka bayu pramanan Bali prasida nguripin saluir kamahatmian seni miwah budaya Baline\u0301 iriki ring Bali. Taksu punika metu sangkaning ngulengang, nelebang, miwah maripolahang kawe\u0301ntenan seni miwah budaya Bali malarapan antuk pikayun suci nirmala ring sajeroning buddhi janyanan para sujana Bali."}, {"text_idx": "#000010", "text": "Tiosan ring ngunda bayu sajeroning Dharmagita lan igel-igelan, we\u0301nten taler ngunda bayu mataksu ring sakancan Astangga Yoga. Astangga Yoga puniki, pinaka sarana utawi tata utawi cara angge\u0301 me\u0301ditasi utawi nyikiang pikayun, nyikiang manah sajeroning Atman mangda prasida manunggal ring Paramatman. Ngunda Bayu mataksu ring Astangga Yoga puniki prasida kacingak ri kala para Yogi ngangge\u0301 pranayama ri kala matetikes wiadin ngamargiang ring astangga Yoga punika, minakadinipun ri kala ngamargiang Surya Namaskara, para Yogi lan Yogini pastika ngunda bayu sane\u0301 mataksu ngamargiang Surya Namaskara puniki, duaning Yoga puniki ne\u0301nten sawates seni ke\u0301wanten, nanging sakadi sane\u0301 sampun kapidartayang, Yoga puniki pinaka cara kaangge\u0301n antuk nyikiang atman majeng ring Paramatman. Conto lianan, ngunda bayu mataksu inggih punika prasida kacingak antuk makarya patung, ukir-ukiran. Krya patra punika mabuat antuk ngunda bayu mangda stata \u201crileks\u201d mangda pikolihnyane\u0301 becik miwah manut ring sakancan papineh Sang sane\u0301 ngaryanin."}]